বড় হওয়ার স্বপ্ন ছিল শহীদ যোবায়ের ভাইয়ের। আর সেই স্বপ্নের ভিত গড়ে দিলেন স্বয়ং মা। তিনি তার আদরের সন্তানকে বলতেন- “তোমরা একটি করে বই পড়বে আর তার বিনিময়ে আমি তোমাদের দশটি করে টাকা দেব।” মায়ের উদ্দেশ্য ছিল সন্তানেরা টাকার আশায় বেশি করে বই পড়বে আর তার ফলে তাদের জ্ঞানের রাজ্য বিকশিত হবে। সত্যিই জ্ঞানী হয়েছিলেন শহীদ যোবায়ের। তার শিক্ষাজীবনের দিকে তাকালেই এর সত্যতা পাওয়া যায়। নিজ গ্রামে চৌবাড়ীয়া চকদই প্রাইমারি স্কুলে ভর্তি হয়ে সব শ্রেণীতে প্রথম হন তিনি। প্রাইমারি ও অষ্টম শ্রেণীতে বৃত্তিলাভ এবং আনেহলা স্কুলের শিক্ষক মহোদয়গণ তার সুচরিত্র, সত্যবাদিতা, ন্যায়নীতিপরায়ণতা ও মেধাবী ছাত্র হিসেবে তাকে একটি রৌপ্য পদক দিয়ে ভূষিত করেন। এসএসসি এবং এইচএসসিতে লেটার মার্কসসহ ফার্স্ট ডিভিশন পেয়েছিলেন। শুধু তাই নয়, চট্টগ্রাম বিশ্ববিদ্যালয়ে ভর্তি পরীক্ষায় ফার্স্ট হয়ে অর্থনীতি বিভাগে ভর্তি হন।